ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

....ซามูไร บอนด์
กลุ่มทุนคนไทยทนรอนโยบาย “หวยออนไลน์” ของรัฐบาล อภิสิทธิ์ เวชชาชีวะ ไม่ไหว เตรียมร่วมงานกับสำนักงานสลากกินแบ่งฯ ของประเทศลาว เปิดเล่นหวยผ่านโทรศัพท์มือถือ โดยเป็นการซื้อขายกันแบบข้ามประเทศผ่านระบบเอสเอ็มเอส ที่จะมีการลงทุนด้านเครือข่ายโทรคมนาคมและระบบการชำระเงินที่ทันสมัย งานนี้คงถูกใจคอหวยกันซะที
...l...กลุ่มทุนคนไทยที่ว่าน่ะเป็นกลุ่มที่ร่วมกันระหว่างเจ้าของธุรกิจโรงพยาบาลและนักเล่นหุ้นรายใหญ่กับกลุ่มเจ้าของโควตาลอตเตอรี่ที่เป็นสลากใบของประเทศไทย โดยขณะนี้อยู่ระหว่างการศึกษาความเป็นไปได้ทางกฎหมายระหว่างประเทศอยู่ว่าจะทำได้หรือไม่ ซึ่งผลศึกษาเบื้องต้นคือ ไม่มีปัญหา อาจจะได้เห็นหวยแบบใหม่เร็วๆ นี้
...l...วิธีการก็คือ สมัครเป็นสมาชิกการซื้อขายหวยผ่านมือถือก่อน เมื่อไหร่ที่ต้องการซื้อลูกค้าสามารถเลือกเบอร์ได้เอง จากนั้นส่งเอสเอ็มเอสกลับไปยังบริษัทตัวแทนจำหน่ายหวย จะมีการเอสเอ็มเอสตอบรับกลับมาโดยอัตโนมัติ เวลาถูกรางวัลต้องการรับเงินก็นำเอสเอ็มเอสมาแสดงได้ทันที
...l...ถ้าการซื้อหวยผ่านโทรศัพท์มือถือเวิร์กขึ้นจริงเมื่อไหร่ คนที่เจ็บสุดคือเจ้าของโควตาลอตเตอรี่รายใหญ่ โดยเฉพาะกลุ่มห้าเสือสลาก ที่ถูกบีบให้ซื้อโควตาจากนักการเมืองจนหน้าช้ำดำเขียว ยิ่งตอนนี้อนาคตยังไม่รู้เลยว่าจะมีการออกสลากการกุศลพิเศษเพิ่มเติมอีกหรือไม่ เพราะหลังจากเพิ่มมา 14 ล้านใบแล้ว ยังมีองค์กรการกุศลรอคิวออกอีก 9 แห่ง 
...l...อำนาจ เพิ่มชาติ ผู้อำนวยการโรงงานยาสูบคนใหม่หมาดๆ ตอนนี้งานเข้าจนหัวบันไดไม่แห้ง เพราะไม่เพียงแต่ต้องเดินหน้าพัฒนาโรงงานยาสูบที่ถูกถล่มจากกลุ่มคนรักสุขภาพทุกทิศทุกทางแล้ว ยังต้องเตรียมข้อมูลมากมายให้กับบอร์ดโรงงานยาสูบชุดใหม่ที่กำลังฟิตจัด
**** กระทรวงการคลังเตรียมรับทรัพย์เพิ่ม เมื่อคณะกรรมการพิจารณาการแก้ไขสัมปทานตามมาตรา 22 ตามพระราชบัญญัติร่วมทุนภาครัฐและเอกเชน เตรียม “ลงดาบ” ค่ายมือถือยักษ์ใหญ่ ที่ถูกระบุว่ามีการใช้อำนาจทางการเมืองในช่วงหลายปีก่อน แก้ไขสัญญาด้วยการลดการจ่ายค่าสัมปทานให้แก่รัฐ
*** แผนการควบกิจการระหว่างธนชาตและนครหลวงไทยตอนนี้ถูกเก็บไว้เป็นความลับเบ็ดเสร็จ ใครคิดจะล้วงแคะแกะเกาต้องไปถาม “สมเจตน์ หมู่ศิริเลิศ” ผู้กุมบังเหียนแบงก์ธนชาตในขณะนี้คนเดียว ส่วนบิ๊กๆนครหลวงไทยบทบาทเริ่มลดน้อยลงทุกขณะ เชื่อว่าปีหน้าคงเกียร์ห้าแน่ๆ จะเป็นแบงก์ที่มีเจ้าของเดียวกัน แต่มีสองแบรนด์คงเป็นไปไม่ได้ใช่ป่ะ 
*** สัปดาห์นี้น่าจะเป็นคิวของแบงก์ขนาดกลางที่จะเริ่มขยับดอกเบี้ย หลังปล่อยให้แบงก์ใหญ่ๆขึ้นดอกเบี้ยตามสัญญาณชัดๆจากคณะกรรมการนโยบายการเงินไปเรียบร้อยแล้ว จากนั้นเดือนหน้าน่าจะเป็นกลุ่มลิสซิ่งหรือธุรกิจเช่าซื้อ โดยเฉพาะรถยนต์ที่จะต้องปรับขึ้นดอกเบี้ยกับลูกค้าตามต้นทุนที่สูงขึ้น จึงไม่ต้องแปลกใจที่รถใหม่ป้ายแดงจะออกมาเกลื่อนถนนในช่วงนี้